24.10.2017 LUONNOS

Valtioneuvoston asetus

yhdistelmärangaistuksen täytäntöönpanosta

Valtioneuvoston päätöksen mukaisesti säädetään yhdistelmärangaistuksen täytäntöönpanosta annetun lain ( /2017) 38 §:n 1 momentin nojalla:

1 §

Soveltamisala

Tässä asetuksessa säädetään yhdistelmärangaistukseen kuuluvan valvonta-ajan täytäntöönpanosta.

2 §

Päihtymystilan toteaminen ja havaintojen kirjaaminen

Valvoja tai muu Rikosseuraamuslaitoksen virkamies taikka apuvalvoja tekee valvottavan epäiltyä päihtymystilaa koskevat ulkoiset havainnot todistajan läsnä ollessa. Havainnot kirjataan Rikosseuraamuslaitoksen vahvistamalla tavalla.

Puhalluskokeen suorittaminen, virtsa- tai sylkinäytteen antaminen, verinäytteen ottaminen ja laboratoriossa varmistettu tulos sekä valvottavan esittämä vaatimus näytteen varmistamisesta kirjataan Rikosseuraamuslaitoksen vahvistamalla tavalla.

Jos yhdistelmärangaistukseen kuuluvan valvonta-ajan toimintaan sisältyy yhdistelmärangaistuksen täytäntöönpanosta annetun lain 6 §:n 1 momentissa tarkoitettu osallistuminen sosiaali- tai terveydenhuollon julkisen taikka yksityisen palveluntuottajan järjestämään, laitoksessa toteutettavaan kuntoutukseen tai jos valvottava on korvaushoidossa, kyseisessä laitoksessa tai yksikössä tehty päihtymystilakoe on käytettävissä Rikosseuraamuslaitoksen suorittamaan päihtymystilan toteamiseen. Valvottavan on annettava edellä tarkoitetun kokeen tuloksen tiedoksiantoon kirjallinen suostumuksensa, kun hoidosta tehdään sopimus.

3 §

Turvatarkastuksen kirjaaminen

Turvatarkastus kirjataan Rikosseuraamuslaitoksen vahvistamalla tavalla. Turvatarkastuksesta merkitään tarkastuksen aika ja paikka, turvatarkastuksen suorittaja, tarkastuksessa läsnä olleiden henkilöiden nimet, tarkastuksessa tehdyt havainnot ja löydöt sekä pois otetut aineet ja esineet.

4 §

Turvatarkastuksessa löydettyjen aineiden ja esineiden kirjaaminen

Jos turvatarkastuksessa löydetyt aineet tai esineet luovutetaan poliisille, niistä on tehtävä pöytäkirja, johon merkitään:

1) tarkastettavan henkilötiedot;

2) tarkastuksen peruste;

3) tarkastuksen aika ja paikka;

4) päätöksentekijä ja hänen virka-asemansa;

5) tarkastuksen suorittaja;

6) löydetyt esineet ja aineet; sekä

7) haltuun otettu omaisuus.

Pöytäkirjan allekirjoittaa tarkastuksen suorittaja.

Rikosseuraamuslaitoksen hallussa olevat valvottavalle palautettavat aineet ja esineet on yksilöitävä ja niiden palauttamispäivä kirjattava. Valvottava vahvistaa aineiden tai esineiden vastaanottamisen allekirjoituksellaan.

5 §

Velvollisuuksien rikkomisen selvittäminen ja kirjaaminen

Valvottavan epäillystä velvollisuuksien rikkomisesta tehdään kirjallinen selvitys Rikosseuraamuslaitoksen vahvistamalla tavalla. Valvottavan lausunto tallennetaan Rikosseuraamuslaitoksen vahvistamalla tavalla.

Jos valvottavalle annetaan huomautus tai kirjallinen varoitus, sen peruste ja antamispäivä kirjataan. Päätös perusteluineen annetaan valvottavalle tiedoksi kirjallisesti.

Jos valvottava otetaan säilöön vankilaan törkeän velvollisuuksien rikkomisen selvittämiseksi, säilöönottopäivä on tallennettava Rikosseuraamuslaitoksen vahvistamalla tavalla.

Velvollisuuksien rikkomisen selvittämiseen liittyvien asiakirjojen ja tietojen tallentamisesta säädetään 7 §:ssä.

6 §

Voimankäyttövälineet

Voimankäyttövälineinä käytetään Rikosseuraamuslaitoksen tähän tarkoitukseen varaamia välineitä, joita ovat käsiraudat, henkilön sitomiseen tarkoitettu muovinen side, teleskooppipatukka ja kaasusumutin.

7 §

Yhdistelmärangaistukseen kuuluvan valvonta-ajan asiakirjat ja tiedot

Rikosseuraamuslaitoksen tietojärjestelmään tallennetaan asiakirjat ja tiedot yhdistelmärangaistuksen täytäntöönpanosta annetun lain

1) 4 §:ssä tarkoitetusta Rikosseuraamuslaitoksen hyväksymästä asunnosta tai muusta

asuinpaikasta valvottavalle;

2) 6 §:ssä tarkoitetusta valvonta-ajan toiminnasta siihen liittyvine asiakirjoineen;

3) 7 §:ssä tarkoitetusta valvontalaitteista;

4) 8 §:ssä tarkoitetusta rangaistusajan suunnitelmasta ja 15 §:ssä tarkoitetusta rangaistusajan

suunnitelman muuttamisesta;

5) 10 ja 11§:ssä tarkoitetusta vangin kuulemisesta ja samassa asunnossa asuvan suostumuksesta;

6) 11 §:ssä tarkoitetusta valvottavan kanssa samassa asunnossa asuvan suostumuksen peruuttamisesta;

7) 16 §:ssä tarkoitetusta valvonta-ajan täytäntöönpanon esteestä;

8) 18 §:ssä tarkoitetusta velvollisuuksien rikkomisesta seuraavasta huomautuksesta ja

kirjallisesta varoituksesta;

9) 19 §:ssä tarkoitetusta törkeästä velvollisuuksien rikkomisesta;

10) 20 §:ssä tarkoitetusta noudosta velvollisuuksien rikkomisen selvittämiseksi;

11) 22 §:ssä tarkoitetusta valvonta-ajaksi lukemisesta;

12) 28 §:ssä tarkoitetusta vankeudeksi muunnetun valvonta-ajan suorittamisesta;

13) 32 §:ssä tarkoitetusta yhdistelmärangaistuksen päättymisestä ja valvottavalle yhdistelmärangaistuksen suorittamisesta annettavasta todistuksesta;

14) sekä muista valvottavan oikeuksiin ja velvollisuuksiin liittyvistä seikoista.

Asiakirjojen ja tietojen tallennus tehdään Rikosseuraamuslaitoksen vahvistamalla tavalla.

Rangaistusajan suunnitelma, muutettu rangaistusajan suunnitelma, tiedot valvonta-ajan täytäntöönpanon esteestä, velvollisuuksien rikkomisesta seuraava huomautus ja kirjallinen varoitus, tiedot törkeästä velvollisuuksien rikkomisesta, vankeudeksi muunnetun valvonta-ajan suorittamisesta ja todistus yhdistelmärangaistuksen suorittamisesta on annettava valvottavalle. Myös muut valvonta-ajan täytäntöönpanoon liittyvät asiakirjat ja tiedot voidaan tarvittaessa antaa valvottavalle.

8 §

Vapauttamisen ajankohdan määräytyminen

Yhdistelmärangaistukseen kuuluvan valvonta-ajan viimeisenä päivänä valvonnassa käytetyt laitteet luovutetaan Rikosseuraamuslaitoksen virkamiehelle kello 7:n ja 17:n välisenä aikana. Valvontavälineiden luovuttamisen ajankohdasta sovitaan valvottavan kanssa hyvissä ajoin ennen vapauttamispäivää.

Yhdistelmärangaistuksen päättymisestä ja sen suorittamisesta annettavasta todistuksesta säädetään yhdistelmärangaistuksen täytäntöönpanosta annetun lain 32 §:ssä.

9 §

Matkakustannusten korvaaminen

Yhdistelmärangaistuksen täytäntöönpanosta annetun lain 33 §:ssä tarkoitettujen matkakustannusten korvaamista varten yhdistelmärangaistukseen kuuluvaa valvonta-aikaa suorittavan on esitettävä Rikosseuraamuslaitokselle kirjallinen selvitys aiheutuneista kustannuksista.

10 §

Voimaantulo

Tämä asetus tulee voimaan 1 päivänä tammikuuta 2018.

———

Helsingissä päivänä kuuta 2017

Oikeusministeri Antti Häkkänen

Hallitusneuvos Paulina Tallroth